Derechi di Importashon

Derechi di importashon ta un impuesto ku ta wòrdu imponé riba produktonan ku ta drenta (i den sierto kaso sali for di) un pais. E impuesto aki por sirbi komo protekshon pa e merkado lokal, komo un fuente fiskal pa gobièrnu, i den hopi situashon tambe tin un karakter polítiko.

Altura di e impuesto
E tarifa di derechi di importashon ta variá segun:
 e tipo di produkto,
 e pais di orígen,
 e kondishonnan di algun tratado komèrsial, manera un Tratado di Komèrsio Liber (FTA).

Mayoritariamente e impuesto ta wòrdu kobrá komo un porsentahe riba e balor duanal di e merkansía. Duana ta determiná e balor aki, ku regularmente ta konsistí di:
 balor di faktura di e provedor
 gastu di transporte (flete)
 kostonan di seguro
E kombinashon di esaki ta yamá CIF value (Cost, Insurance & Freight).

Tur produkto ku por wòrdu importá tin un kódigo armonisá den un sistema internashonal di klasifikashon di merkansia. Na Oropa, e kódigo standard ta wòrdu yamá TARIC, unda e promé númeronan ta meskos pa tur pais oropeo, pero ku supdivishonnan lokal pa determiná e tarifa presis.

Kobransa di derechi di importashon
Duana ta responsabel pa e kobransa di e impuesto. E impuesto ta wòrdu imponé na mesun momentu ku e produkto drenta e país, i antes ku importadó por tuma poseshon di e merkansia. 

Importadó por ta un empresa òf un persona partikular. Duana no ta hasi diferensia den e obligashon di paga: tur importadó ta someté na mesun regla. E impuesto ku a wòrdu pagá no ta wòrdu debolbí (no tin restitushon), i duana ta transferí e entrada fiskal na Ministerio di Finansa.

Efektonan di derechi di importashon
Derechi di importashon por tin hopi efekto den un ekonomía. Normalmente por distinguí minimo tres funkshon òf konsekuensia esensial:

Inflashon: e impuesto riba importashon ta hasi ku produktonan ku ta drenta un pais bira mas karu; konsekuentemente preis di konsumo ta subi i demanda por baha.
Protekshon: derechi di importashon ta sirbi komo un muro di protekshon pa e industria lokal di un pais. Produktonan lokal ta bira komparabelmente mas barato ku esun importá i ta eliminá òf diminuí kompetensia for di produkto stranhero. Sinembargo, si e industria lokal no ta kompetitivo, no ta tur biaha ku un impuesto ta duna sufisiente protekshon.
Fiskal: pa hopi país, derechi di importashon ta un fuente importante di entrada pa gobiernu.
E entrada den kaha di e pais ta kontribuí na gasto públiko i invershonnan nashonal i ta sostené servisio públiko.

Link eksterno
Sitio ofisial di e servisio di gobièrnu di Antias Hulandes enkargá ku kobransa di Derechi di Importashon

Kategoria:Impuesto